Mirjana Lehner Dragić
<s>Mirjana Lehner Dragić (Beograd, 28. 7. 1936), srpska i jugoslavenska slikarica.</s>

<s>Biografija 
Mirjana Lehner Dragić je rođena 28. 7. 1936 godine u Beogradu u porodici Alfreda i Mirjam Lehner.</s><s>Otac joj je rodom iz Osijeka, a majka iz sarajevske jevrejske porodice Papo.</s><s>Po izbijanju Drugog svetskog rata sa  porodicom se krila u predgrađima Beograda i okolnim  selima, zatim u selu Vučaku u okolini Kruševca, da bi potom sa tetkom izbegla u Sarajevo.</s><s>Mirjana je sa roditeljima preživela Holokaust, dok je gotovo cela majčina porodica odvedena u logor Staro sajmište.</s><s>Po okončanju rata Mirjam Lehner nije mogla prihvatiti činjenicu da je ostala bez svojih najbližih.</s><s>Spas je potražila u preseljenju u Izrael, napustivši FNR Jugoslaviju u Prvoj aliji (pojam kojim se označuje doseljavanje Jevreja u Eretz Jisrael tj. Izrael i Palestinu) 1948 godine.</s><s>Mirjana je ostala živjeti u Beogradu sa ocem Alfredom.</s><s>Zbog rata, osnovnu školu je upisala sa zakašnjenjem.</s><s>Srednju školu je pohađala u Prvoj ženskoj gimnaziji.</s><s>Na Akademiji primenjenih umetnosti u Beogradu diplomirala je 1963 na smeru za grafički odsek, u klasi profesora Mihajla Petrova.</s><s>Od 1965 godine ima status slobodnog umetnika.</s><s>Član "Udruženja likovnih umetnika primenjenih umetnosti i dizajnera Srbije" (ULUPUDS) postala je 1970 posle čega je otišla u Pariz na studijsko putovanje.</s><s>U Parizu je provela godinu i po dana i izlagala u nekoliko galerija poput "La Bateay Lavoir" i "Lafayette".</s><s>Usavršavala se u Italiji, Grčkoj i Izraelu.</s><s>U godinama posle studija inspiraciju je nalazila pre svega u prirodi.</s><s>Motivi slika bili su jadranski gradovi i morske dubine, pejzaži Srbije, očuvanje prirode.</s><s>Istovremeno se bavila ilustrovanjem i grafičkim opremanjem knjiga i likovno-pedagoškim radom.</s><s>Školske godine 1972/73 bila je profesor opreme knjige i dekorativnog pisma u novosadskoj srednjoj školi "Likovni tehničari".</s>

<s>Niz godina je bila saradnik Zbirke odeljenja za arheologiju Narodnog muzeja Srbije, Zavoda za zaštitu spomenika kulture grada Beograda, Odeljenja za arheologiju Filozofskog fakulteta u Beogradu, Zavoda za zaštitu spomenika kulture Novog Sada, Muzeja Vojvodine u Novom Sadu i Muzeja Srema u Sremskoj Mitrovici.</s><s>Sa akademikom Bogdanom Bruknerom radila je na arheološkim lokalitetima Gomoglava i Sremska Mitrovica.</s><s>Sarađivala je i sa akademikom Borom Jovanovićem na lokalitetu Hajdučka vodenica, a 1969 je za monografiju akademika Dragoslava Srejovića "Lepenski vir - nova praistorijska kultura u Podunavlju" uradila umetničke crteže.</s><s>Na Drugoj međunarodnoj konferenciji međunarodne organizacije (The Second International Conference of the Biopolitics International Organization) održanoj u Atini 1988 učestvovala je kao prvi slikar ekolog na skupu tog tipa.</s><s>Od 1995 je član londonske galerije "Ben Uri", pri Jevrejskom muzeju umetnosti (The Ben Uri Gallery, The London Jewish Museum of Art).</s>

<s>Sarađivala je sa brojnim izdavačkim kućama kao što su: "Narodna knjiga", "Prosveta", "Zavod za udžbenike i nastavna sredstva", "Nolit" i "Rad".</s><s>Od devedesetih godina 20. veka, teme su joj istorija i tradicija jevrejskog naroda i život sefardske porodice.</s><s>Skoro pune dve decenije vodila je likovnu sekciju "Leon Koen" u Jevrejskoj opštini Beograd, a za predstave beogradskog jevrejskog pozorišta "Kralj David" uradila je niz scenografija.</s><s>Sa scenografijom za predstavu "Violonista na krovu" 2001 učestvovala je na 12. međunarodnom trijenalu pozorišne scenografije i kostima u Novom Sadu.</s><s>Motivima Sarajevske hagade, portretima rabina, prikazom porušenih i malobrojnih sačuvanih sinagoga opremila je jevrejske kalendare za 5762. (2001/02) i 5767. (2007/08) godinu.</s><s>Od 1969 učestvovala je na preko pedeset samostalnih i na brojnim grupnim izložbama.</s><s>Dobitnica je godišnje nagrade ULUPUDS-a za izložbe "Mostovi života" (1993), "Čipke moje tetke Erne" (2002) i "Sinagoga kao umetničko nasleđe" (2006).</s><s>Druga najvažnija dela su joj: "Poster za dečiju sobu", "More i kamen", "Pejzaži iz Srbije", "Mostovi života", "Pesnikinja Desanka Maksimović kao inspiracija", "Obnavljanje", "I tu je prošao čovek", "Njih ne smemo zaboraviti" i "Put kasvetlosti".</s>

<s>Reference</s>

<s>Literatura</s>

<s>Spoljašnje veze</s>

<s>Znameniti Jevreji Srbije: biografski leksikon</s>

<s>Biografije, Beograd
Srpski Jevreji
Jugoslavenski Jevreji
Srpski slikari
Jugoslavenski slikari
Jugoslavenski likovni umjetnici</s>

